CELEX: 32016D0408
Language: et
Date: 2016-03-10 00:00:00
Title: Nõukogu rakendusotsus (EL) 2016/408, 10. märts 2016, mis käsitleb 30 % otsusega (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) Austriale määratud taotlejate ümberpaigutamise ajutist peatamist

19.3.2016   
            
            
               ET
            
            
               Euroopa Liidu Teataja
            
            
               L 74/36
            
         NÕUKOGU RAKENDUSOTSUS (EL) 2016/408,
   10. märts 2016,
   mis käsitleb 30 % otsusega (EL) 2015/1601 (millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks) Austriale määratud taotlejate ümberpaigutamise ajutist peatamist
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 22. septembri 2015. aasta otsust (EL) 2015/1601, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks, (1) eriti selle artikli 4 lõiget 5 ja artikli 4 lõiget 7,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Euroopa Liidu toimimise lepingu („ELi toimimise leping”) artikli 78 lõike 3 alusel võttis nõukogu vastu kaks otsust, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks. Nõukogu otsuse (EL) 2015/1523 (2) kohaselt paigutatakse 40 000 rahvusvahelise kaitse taotlejat ümber Itaaliast ja Kreekast teistesse liikmesriikidesse. Otsuse (EL) 2015/1601 kohaselt paigutatakse 120 000 rahvusvahelise kaitse taotlejat ümber Itaaliast ja Kreekast teistesse liikmesriikidesse.
            
         
               (2)
            
            
               Hädaolukorra tõttu, mille on põhjustanud kolmandate riikide kodanike ootamatu sissevool Itaaliasse ja Kreekasse, ning kuna on tungiv vajadus neid liikmesriike kiiresti aidata kooskõlas liikmesriikidevahelise solidaarsuse ja vastutuse õiglase jagamise põhimõttega, võeti vastu otsus (EL) 2015/1601. Sellest tulenevalt peaks iga ümberpaigutamise sihtliikmesriik tagama, et ümberpaigutamine toimub korrapäraselt, viivitamata ja piisaval tasemel.
            
         
               (3)
            
            
               Otsuse (EL) 2015/1601 artikli 4 lõike 5 kohaselt võib liikmesriik erandlikel asjaoludel teatada 26. detsembriks 2015 nõukogule ja komisjonile, et tal ei ole ajutiselt võimalik osaleda kuni 30 % talle kõnealuse artikli lõike 1 kohaselt määratud taotlejate ümberpaigutamise protsessis, esitades selleks nõuetekohased põhjendused, mis on kooskõlas Euroopa Liidu lepingu („ELi leping”) artiklis 2 sätestatud liidu põhiväärtustega. Komisjon peaks esitatud põhjusi hindama ja esitama nõukogule ettepanekud kuni 30 % asjaomasele liikmesriigile kõnealuse otsuse artikli 4 lõike 1 kohaselt määratud taotlejate ümberpaigutamise ajutise peatamise kohta. Kui see on põhjendatud, võib komisjon teha ettepaneku pikendada ülejäänud määratud taotlejate ümberpaigutamist kuni 12 kuuks pärast kõnealuse otsuse artikli 13 lõikes 2 osutatud kuupäeva.
            
         
               (4)
            
            
               Austrias valitsevad erandlikud asjaolud ja tekkinud on hädaolukord, mille on põhjustanud kolmandate riikide kodanike ootamatu sissevool tema territooriumile.
            
         
               (5)
            
            
               Kuna märkimisväärselt on suurenenud ebaseaduslike piiriületuste arv liitu sisenemiseks ja teisene ränne liidus, on Austrias järsult suurenenud rahvusvahelise kaitse taotlejate arv.
            
         
               (6)
            
            
               Eurostati andmed kinnitavad rahvusvahelise kaitse taotlejate arvu järsku suurenemist Austrias. Võrreldes ajavahemikuga 1. jaanuarist kuni 30. novembrini 2014 suurenes rahvusvahelise kaitse taotlejate arv ajavahemikul 1. jaanuarist kuni 30. novembrini 2015 rohkem kui 230 % (23 835-lt 80 880-le) ning alates septembrist 2015 on rahvusvahelise kaitse taotlejate arv kasvanud enam kui 10 000 taotlejani kuus. Kuigi Euroopa Varjupaigaküsimuste Tugiameti andmetel vähenes taotlejate arv 2015. aasta detsembris ja 2016. aasta jaanuaris võrreldes eelnevate kuudega, on taotlejate arv endiselt suur.
            
         
               (7)
            
            
               Austria oli 2015. aastal rahvusvahelise kaitse taotlejate arvu poolest elaniku kohta liidus teisel kohal pärast Rootsit (9 421 taotlejat miljoni elaniku kohta Eurostati andmetel).
            
         
               (8)
            
            
               Praegune olukord on seadnud Austria varjupaigasüsteemi suure surve alla, mille tõsised praktilised tagajärjed kohapeal mõjutavad nii vastuvõtutingimusi kui ka varjupaigasüsteemi suutlikkust taotlusi menetleda.
            
         
               (9)
            
            
               Tulenevalt praegusest rändeolukorrast Austrias ning survest Austria suutlikkusele rahvusvahelise kaitse taotlusi menetleda ja pakkuda selgelt rahvusvahelist kaitset vajavatele inimestele nõuetekohaseid vastuvõtutingimusi otsuse (EL) 2015/1601 kohaselt, on seetõttu põhjendatud 30 % Austriale määratud taotlejate (1 065 taotleja) ümberpaigutamise ajutine peatamine üheks aastaks.
            
         
               (10)
            
            
               Ajutise peatamise ajal on Austrial kohustus jätkata talle määratud ülejäänud taotlejate kiiret ja korrapärast ümberpaigutamist.
            
         
               (11)
            
            
               30 % määratud taotlejate ümberpaigutamise peatamine üheks aastaks on piisav ja proportsionaalne meede, et reageerida olukorrale Austrias. Ülejäänud määratud taotlejate ümberpaigutamise tähtaja pikendamine pärast otsuse (EL) 2015/1601 artikli 13 lõikes 2 osutatud kuupäeva ei oleks põhjendatud. On tähtis, et ümberpaigutamine Itaaliast ja Kreekast toimuks kuni 26. septembrini 2017 kiiresti ja korrapäraselt, et toetada tulemuslikult Itaaliat ja Kreekat praegu valitsevas hädaolukorras.
            
         
               (12)
            
            
               Kuna liikmesriigid ei suuda käesoleva otsuse eesmärke piisavalt saavutada, küll aga saab neid meetmete ulatuse ja toime tõttu paremini saavutada liidu tasandil, võib liit võtta meetmeid kooskõlas ELi lepingu artiklis 5 sätestatud subsidiaarsuse põhimõttega. Kõnealuses artiklis sätestatud proportsionaalsuse põhimõtte kohaselt ei lähe käesolev otsus nimetatud eesmärkide saavutamiseks vajalikust kaugemale.
            
         
               (13)
            
            
               Käesolevas otsuses austatakse põhiõigusi ja järgitakse Euroopa Liidu põhiõiguste hartas tunnustatud põhimõtteid.
            
         
               (14)
            
            
               Ühendkuningriik ei osale otsuses (EL) 2015/1601. Seetõttu ei osale Ühendkuningriik käesoleva otsuse vastuvõtmisel ning see ei ole tema suhtes siduv ega kohaldatav.
            
         
               (15)
            
            
               Otsus (EL) 2015/1601 on Iirimaale siduv ja seetõttu osaleb ta käesoleva otsuse (millega rakendatakse otsust (EL) 2015/1601) vastuvõtmisel ja kohaldamisel.
            
         
               (16)
            
            
               ELi lepingule ja ELi toimimise lepingule lisatud protokolli nr 22 (Taani seisukoha kohta) artiklite 1 ja 2 kohaselt ei osale Taani käesoleva otsuse vastuvõtmisel ning see ei ole tema suhtes siduv ega kohaldatav.
            
         
               (17)
            
            
               Pidades silmas olukorra pakilisust, peaks käesolev otsus jõustuma järgmisel päeval pärast selle avaldamist Euroopa Liidu Teatajas,
            
         ON VASTU VÕTNUD KÄESOLEVA OTSUSE:
   Artikkel 1
   Otsuse (EL) 2015/1601 kohaselt Austriale määratud 1 065 taotleja ümberpaigutamine peatatakse kuni 11. märtsini 2017.
   Artikkel 2
   Käesolev otsus jõustub järgmisel päeval pärast selle avaldamist Euroopa Liidu Teatajas.
   
      Brüssel, 10. märts 2016
      
         
            Nõukogu nimel
         
         
            eesistuja
         
         K.H.D.M. DIJKHOFF
      
   
   
      (1)  ELT L 248, 24.9.2015, lk 80.
   
      (2)  Nõukogu 14. septembri 2015. aasta otsus (EL) 2015/1523, millega kehtestatakse rahvusvahelise kaitse valdkonnas ajutised meetmed Itaalia ja Kreeka toetamiseks (ELT L 239, 15.9.2015, lk 146).